IRPC: กำไรปี 58 โตเด่น แม้ Q4 อ่อนตัวโครงการ UHV หนุนธุรกิจ Turnaround
โบรกฯคาดกำไร IRPC Q4/58 อ่อนตัวจาก stock loss จำนวนมาก แต่แนฟทาราคาดียังหนุนธุรกิจโรงกลั่น ด้านค่าการกลั่นโดยรวมยังทรงตัวในระดับสูง เตรียมเริ่ม UHV ปลาย Q1/59 ปรับราคาเหมาะสมขึ้นเป็น 5.20 บาท แนะนำซื้อ
21 ม.ค. 2559

บล.เคทีบี (ประเทศไทย) ระบุในบทวิเคราะห์ (21 ม.ค.) คาดบริษัท ไออาร์พีซี จำกัด (มหาชน) หรือ IRPC จะรายงานกำไรสุทธิในไตรมาส 4/58 อยู่ที่ระดับ 359 ล้านบาท อ่อนตัวลงกว่า 59.5% จากไตรมาสก่อน ซึ่งสอดคล้องกับที่ประเมินไว้ก่อนหน้าโดยเหตุผลหลักของกำไรที่อ่อนตัวลงเป็นผลมาจากที่บริษัทต้องบันทึกผลขาดทุนจาก stock รวมกว่า 3 พันล้านบาทหลังราคาน้ำมันดิบอ่อนตัวลงกว่า $11 อย่างไรก็ตามในแง่ของการดำเนินงานโดยรวมยังถือว่าดี
แม้ธุรกิจปิโตรเคมีจะมีกำไรอ่อนตัวลงจากส่วนต่างราคาของผลิตภัณฑ์หลักเกือบทั้งหมด แต่ธุรกิจโรงกลั่นมีกำไรดีขึ้นมากจนสามารถชดเชยได้ซึ่งค่าการกลั่นสูงขึ้นมากจากส่วนต่างราคาน้ำมันดีเซล เบนซินและราคาแนฟทา (ตามราคาน้ำมันเบนซิน) นอกจากนี้บริษัทยังมี fx gain อีกราว 96 ล้านบาท (หลังภาษี) ช่วยผลักดันให้ IRPC ยังมีกำไรเล็กน้อยในไตรมาส 4/58 ซึ่งหากกำไรสุทธิเป็นไปตามที่คาด กำไรทั้งปี 58 ของ IRPC จะสามารถฟื้นตัวได้อย่างโดดเด่นที่ 9,314 ล้านบาท ฟื้นตัวจากขาดทุนสุทธิ 5 พันล้านในปี 57
 
ประเมินค่าการกลั่นอ้างอิงจากต้นปีถึงปัจจุบันอยู่ที่ $9.76 อยู่ในระดับค่อนข้างสูงเมื่อเทียบกับค่าเฉลี่ยไตรมาส 1/58 ที่ $8.40 โดยหลักๆมาจากส่วนต่างราคาน้ำมันเบนซินที่อยู่ในระดับที่สูงผิดปกติซึ่งเป็นผลของราคาน้ำมันที่ต่ำลงทำให้ผู้บริโภคมีความต้องการใช้น้ำมันในการขับขี่เพิ่มขึ้น ขณะที่ราคาแนฟทามีส่วนต่างราคาค่อนข้างดีมากตามราคาน้ำมันเบนซินเนื่องจากเป็นสินค้าเกี่ยวเนื่องกัน จึงคาดว่าหากส่วนต่างของธุรกิจปิโตรเคมีไม่อ่อนตัวลง ค่าการกลั่นปัจจุบันจะทำให้ GIM อยู่ในระดับที่สูงขึ้นกว่าปีที่แล้ว
นอกจากนี้ IRPC ยังมีแผนในการเริ่มโครงการ UHV ซึ่งเป็นหน่วยปรับปรุงคุณภาพของโรงกลั่นทำให้ได้ผลิตภัณฑ์ที่มีมูลค่าสูงอย่าง Propylene และน้ำมันสำเร็จรูปอื่นๆ ในสัดส่วนที่เพิ่มขึ้นซึ่งจะช่วยเพิ่มมูลค่าผลิตภัณฑ์และสร้างเสถียรภาพด้านกำไรให้กับ IRPC อีกด้วย เราคาดกำไรปีนี้อยู่ที่ 8,919 ล้านบาท (+-4.2% จากปีก่อน) เพิ่มขึ้นเล็กน้อยจากปีก่อนจากการหายไปของกำไรพิเศษกว่า 3 พันล้านบาทและการทำ major turnaround ในเดือนพ.ย. 59 เป็นเวลา 1 เดือนตามกำหนดการซ่อมบำรุงในทุกๆ 5 ปี ขณะที่ในแง่ของค่าการกลั่นและส่วนต่างราคาเราคาดว่าจะยังทรงตัวได้ในระดับสูงจากการเปลี่ยนแปลง product yield ที่มีสัดส่วนของผลิตภัณฑ์มีมูลค่าสูงเพิ่มขึ้นหลังเริ่มโครงการ UHV ในไตรมาส 2/59 เป็นต้นไป
 
ฝ่ายวิจัยปรับราคาเหมาะสมของ IRPC เป็น 5.20 บาท (อิง P/BV 1.3 เท่า) โดยเห็นถึงแนวโน้มธุรกิจที่ turnaround หลังเริ่มโครงการ UHV ซึ่งจะช่วยสร้างเสถียรภาพของกำไรให้กับบริษัทตั้งแต่ปีนี้เป็นต้นไป คงคำแนะนำ “ซื้อ” สำหรับ IRPC